“แบงก์ชาติ” แจงขาดทุน 1.069 ล้านล้านบาท เป็นยอดสะสมหลายปี-ไม่เกี่ยวหนี้สาธารณะ!
“แบงก์ชาติ” แจงขาดทุน 1.069 ล้านล้านบาท เป็นยอดสะสมหลายปี-ไม่เกี่ยวหนี้สาธารณะ ซึ่งถือเป็นแนวปฏิบัติเช่นเดียวกันทั่วโลกตามนิยาม IMF ที่กำหนดมาตรฐานการเผยแพร่ข้อมูลศก.การเงินเพื่อการเปรียบเทียบ-ติดตามการทำนโยบายของสมาชิก
               
22 พ.ค. 2564

นางจันทวรรณ สุจริตกุล ผู้ช่วยผู้ว่าการสายสื่อสารและความสัมพันธ์องค์กร ธนาคารแห่งประเทศไทย (ธปท.) ชี้แจงว่า จากที่มีการเผยแพร่ข้อมูลเรื่องขาดทุนสะสมของ ธปท.มูลค่า 1.069 ล้านล้านบาท และนำมารวมเป็นหนี้สาธารณะของประเทศ โดยอ้างถึงผลกระทบต่อผู้เสียภาษีอากรนั้น ขอเรียนว่า
รายงานดังกล่าวเป็นการแสดงรายการงบการเงินของ ธปท.และเป็นธุรกรรมที่เกิดจากการทำหน้าที่ปกติของธนาคารกลาง ในการดูแลเสถียรภาพระบบเศรษฐกิจ เช่น การดูแลอัตราแลกเปลี่ยนไม่ให้ผันผวนมากจนกระทบต่อการดำเนินงานภาคเอกชนและเศรษฐกิจ การดูแลสภาพคล่องในระบบการเงินให้อยู่ในระดับที่เหมาะสม ดังนั้นกำไรหรือขาดทุนที่จะปรากฏในงบดุลของธนาคารกลางจึงเป็นเรื่องปกติของการทำหน้าที่ตามพันธกิจ
ขณะที่ฐานะการเงินของธนาคารกลางเป็นผลจากการทำหน้าที่ตามพันธกิจ ซึ่งในแต่ละปีอาจเกิดกำไรและขาดทุน เช่น จากการตีราคาสินทรัพย์ต่างประเทศเป็นเงินบาท และจากต้นทุนการออกพันธบัตรเพื่อดูดซับสภาพคล่องเป็นต้น
ซึ่งตัวเลข 1.069 ล้านล้านบาท เป็นผลการขาดทุนสะสมที่เกิดขึ้นหลายปี ไม่ใช่ของปีนี้ปีเดียว ส่วนหนี้สินในงบการเงินของ ธปท.ไม่ถือเป็นหนี้สาธารณะของประเทศ ซึ่งเป็นแนวปฏิบัติเช่นเดียวกันทั่วโลก ตามนิยามของ IMF ที่กำหนดมาตรฐานการเผยแพร่ข้อมูลเศรษฐกิจการเงินเพื่อการเปรียบเทียบและติดตามการทำนโยบายของสมาชิก